ได้ทราบมาว่าร้านหวานละมุนเป็นร้านที่เปิดในเชียงใหม่ ขนมดูน่าทานมากๆ แถมไปทานข้าวแถวนั้นพอดีเลยต้องไปดูหน่อยว่ามีขนมอะไรขายบ้าง 

การเดินทางก็มาไม่ยาก ร้านอยู่ตรงข้ามร.พ.BNH ถนนคอนแวนต์ค่ะ หน้าซอยก็จะมีร้าน coffee clubอยู่ข้างหน้าเข้ามาได้เลยค่ะ ร้านจะอยู่ด้านซ้ายมือเป็นตึกแถว 1 ห้องค่ะ 

ที่จอดรถ: สามารถจอดแปะได้หน้าร้าน ข้อเสียถ้ามีรถเข้ามาเยอะๆก็ไม่สามรถกลับรถได้ ต้องถอยหลังออกเท่านั้นคะ

บรรยากาศร้าน: ดูรื่นรมย์มาก เหมาะกับการถ่ายรูปเล่น แต่งห้องได้สวยดีค่ะ ดูกว้าง มีโต๊ะให้นั่งทานได้โต๊ะเดียว ของที่นี่เป็น takeaway หมดเลยค่ะ

ขนมที่เราซื้อไปมี 3 อย่างค่ะ
-ขนมต้ม ราคา 60 บาท มีอยู่ 8 ชิ้นเล็กๆ กระจุ๋มกระจิ๋มดีค่ะ ทานคนเดียวหมดกล่องได้เลย ตัวไส้ก็ไม่หวานมาก ตัวแป้งกับมะพร้าวก็หอมดี ส่วนตัวชอบที่น้านมะลิวัลย์ตรงอารีย์มากกว่า อันนั้นชิ้นให้ไส้เยอะ กินแล้วสะใจ
มากกว่า

-ตะโก้แห้ว ราคา 60 บาท มี 4 ชิ้น แต่งหน้าด้วยกลีบกุหลาบ พอจะทานก็ได้กลิ่นกุหลาบเบาๆ พอตักขึ้นมาก็จะเห็นตัวตะโก้เป็นสีชมพูแดงอ่อนๆ ซึ่งมาจากดอกกุหลาบนั่นเอง รสชาติก็ทานได้เรื่อยๆ แห้วมีน้อยไปนิด

-ถั่วแปป ราคา 60 บาท มี 7 ชิ้น แป้งก็บางดี ไส้ก็เต็ม กัดแล้วนิ่มเจอตัวเนื้อถั่วเน้นๆเลย ทานคู่กับน้ำตาลก็อร่อยดีค่ะ

ได้คุยกับพนักงานทีร้านก็บอกว่าอนาคตที่ร้านอาจจะดูก่อนว่าจะเปิดเป็นร้านนั่งทานดีรึเปล่า แต่ก็คิดไม่ตกเรื่องที่จอด เพราะว่าจอดรถได้นิดเดียว  

ถ้าใครอยากทานขนมไทยมาจากเชียงใหม่ก็ลองแวะมากันดูนะคะ ส่วนราคาก็แอบแพงกว่าร้านทั่วไปนิดนึงค่ะ
